Membrii UB cu expertiză în domeniul roboticii durabile, invitați să candideze pentru o bursă de studii oferită de Institutul pentru Studii Avansate din Bruxelles

Institutul pentru Studii Avansate din Bruxelles (BrIAS) a deschis candidaturile pentru burse de studii. Anul acesta, pentru prima dată în istoria programului de fellowship, o bursă va fi acordată prioritar unui candidat înscris la o universitate membră CIVIS –  inclusiv cele 6 partenere din Africa –, iar o alta va merge către un candidat provenind de la una dintre universitățile care fac parte din Alianța Universitară Eutopia.
 
Dat fiind faptul că dispozitivele robotice și automatizate devin parte integrantă a vieții noastre, tema anului 2023 este Robotică durabilă. Astfel, a devenit esențial să înțelegem dacă acestea pot fi cu adevărat durabile și sustenabile. 

Având în vedere acest obiectiv principal, BrIAS va reuni experți din întreaga lume pentru a aborda subiecte critice de dezbatere (de exemplu: de la mâncare la război) și pentru a explora provocări prezente și viitoare (de exemplu: de la materiale durabile la evaluări ale ciclurilor de viață).

De asemenea, bursa acordată candidaților Alianțelor CIVIS și Eutopia, cu expertiză în domeniul roboticii durabile, presupune un stagiu cu o durată de o lună la Bruxelles, în Belgia, în intervalul 15 ianuarie-15 mai 2024. 

Termenul-limită pentru depunerea candidaturilor este duminică, 31 decembrie 2023, iar criteriul principal de selecție va fi activitatea științifică și rezultatele obținute. Persoanele interesate sunt rugate să depună candidatura la adresa de e-mail brias@vub.be, în care vor include atât motivația de a participa la program, cât și contribuția pe care o pot aduce proiectului.

Facilități oferite bursierilor

Atât cheltuielile de călătorie, cât și de cazare vor fi rambursate participanților de către organizatori și, totodată, li se va asigura o diurnă pe perioada stagiului.

În perioada premergătoare stagiului în țara-gazdă, bursierii vor participa la o serie de activități desfășurate online. În plus, una dintre condițiile de absolvire este prezentarea a cel puțin un BrIAS Talk din sfera domeniului de studiu, precum și implicarea și participarea la evenimentele și activitățile de echipă BrIAS. 

Institutul de Studii Avansate din Bruxelles, co-fondat de Vrije Universiteit Brussel și Université Libre de Bruxelles, reprezintă un hub de cercetare orientat către o dezvoltare sustenabilă și alte teme de mare impact pentru societatea contemporană. 

Pe durata programelor anterioare de studii, desfășurate în perioada 2021-2023, având ca temă principală Trecutul, prezentul și viitorul alimentației, al climei și al sustenabilității, au fost organizate peste 100 de activități care au implicat 58 de bursieri din 25 de țări, unele confruntându-se cu provocări critice din sfera sustenabilității. Acestea au reunit peste 200 de conferențiari care au abordat, împreună cu participanții, tematici interdisciplinare.

